text: Ulykke under motorløb: Køreren er kommet slemt til skade
  08 maj 2018 kl. 11.53
  En motorkører er kommet slemt til skade under weekendens Danish Supertourisme.
  Et voldsomt uheld ramte anden runde af motorløbet OK MOBIL 1 Danish Supertourisme, der blev kørt på Ring Djursland søndag eftermiddag.
  En af bilerne kørte af banen og blev slynget over et autoværn, hvorefter den landede på taget.
  Kort tid efter meddelte løbsarrangøren, at køreren, Ronni Pedersen, var ved bevidsthed. I dag oplyser Ronni Pedersens familie til TV SYD, at han er kommet slemt til skade.
  Ved ulykken blev bilens sikkerhedsbur klemt så meget omkring Ronni Pedersen, at man i første omgang ikke kunne få ham fri. I mere end 45 minutter arbejdede redningsfolkene på banen.
  Resten af løbet blev aflyst efter ulykken, og den direkte sending på blandt andet TV SYD blev afbrudt.
  